AfriForum nie van stryk gebring deur kritiekErnst Roets, adjunk uitvoerende hoof van AfriForum, en Kallie Kriel, AfriForum se uitvoerende hoof, tydens hul besoek aan die VSA (Mei 2018). Foto: Twitter via @ErnstRoets AfriForum sê ondanks plaaslike kritiek teen sy veldtog in die VSA om steun te werf teen onteiening sonder vergoeding, asook om bewusmaking te skep rakende plaasaanvalle in Suid-Afrika word dié veldtog oorsee baie goed ontvang. Dit volg nadat pres. Cyril Ramaphosa Dinsdag in die parlement tydens ŉ mondelinge antwoordsessie na AfriForum gekap het oor sy veldtog. Ander kritiek wat AfriForum hom op die hals gehaal het oor die veldtog, is dat daar te veel op plaasmoorde gefokus word in plaas van misdaad in die algemeen. Die organisasie is ook gekap oor sy statistieke rakende plaasaanvalle en -moorde. Ernst Roets, adjunk- uitvoerende hoof van AfriForum, wat tans saam met Kallie Kriel, AfriForum se uitvoerende hoof, in die VSA is, het Woensdagoggend aan Maroela Media gesê AfriForum is nie juis besorg oor negatiewe reaksie op die veldtog vanuit Suid-Afrika nie. “My beste skatting is dat ons meer as 10 000 boodskappe van ondersteuning uit Suid-Afrika gekry het op al die verskillende platforms. So, ons word regtig oorweldig deur die steun uit Suid-Afrika. Dit is net ŉ klein groepie mense wat ongelukkig in invloedryke posisies sit wat so sterk uitgesproke is [teen ons veldtog],” het Roets gesê. Hy beskou Ramaphosa se uitlatings eerder as ŉ teken dat AfriForum besig is om sukses te behaal. “Dit beteken dat hulle ernstig kennis dra van waarmee ons besig is en besorg is daaroor. Natuurlik gaan ons nie ons aksieplan op enige manier verander solank die regering nie aandui dat hy nie sy koers gaan verander nie. Ons sal slegs ons aksieplan aanpas wanneer daar daadwerklik iets op grondvlak verander.” Ernst Roets, adjunk- uitvoerende hoof van AfriForum, tydens ŉ onderhoud op die Amerikaanse televisieprogram Tucker Carlson Tonight. Foto: Twitter via @kalliekriel Roets het gesê hy en Kriel het reeds met talle enkelinge en instansies in die VSA vergader en beplan om met nog ŉ hele aantal rolspelers byeen te kom. Instansies met wie hulle reeds vergader het, sluit in die Cato Institute, die Heritage Foundation en die International Republican Institute. “Elke verskillende soort organisasie met wie ons praat, is belangrik op sy eie unieke manier. Dit is natuurlik belangrik om met die regering te praat, want hulle kan daadwerklike stappe doen. Dit is belangrik om met die media te praat, want hulle kan bewusmaking bewerkstellig en die boodskap versprei. En dit is belangrik om met navorsingsinstellings te praat omdat navorsingsinstellings besluitnemers van raad bedien,” het Roets verduidelik. Hy en Kriel beoog om nog tydens hul reis met verteenwoordigers van die regering te praat en glo dat dit ŉ hoogtepunt van die veldtog sal wees. “Ons het geen vyandigheid tot dusver teëgekom nie. Elke instellings het sy eie invalshoek, maar letterlik almal met wie ons gepraat het, het ons baie goed ontvang en was baie toeganklik om na ons te luister. Die meeste mense met wie ons gepraat het, was tegemoetkomend en bereid om raad te gee in terme van wat ons kan doen, asook oor wat hulle kan doen om te help.” Roets het ook ŉ onderhoud met Tucker Carlson op die gewilde televisieprogram Tucker Carlson Tonight gedoen. Die onderhoud sal na verwagting Woensdag in die VSA op Fox News aan die program se miljoene kykers gebeeldsaai word. Ernst Roets, adjunk uitvoerende hoof van AfriForum, en Kallie Kriel, AfriForum se uitvoerende hoof, tydens hul besoek aan die VSA (Mei 2018). Foto: Twitter via @ErnstRoets “Ons weet dat die ANC se beeld internasionaal vir lede baie belangrik is en dat hulle baie sensitief is vir kritiek wat hulle veral uit die buiteland ontvang. Ons weet ook dat steunwerwing en mobilisering ŉ baie belangrike komponent van ons veldtog moet wees. Dit is waarom ons soveel aandag hierop fokus. Ons glo ook, indien ons die buiteland bewus maak van wat in Suid-Afrika gebeur of moontlik kan gebeur, en hulle op daardie manier aanspoor om ook meer te praat oor die krisis in Suid-Afrika, sal ons kans op sukses om die regering tot beter insigte te dwing aansienlik verbeter.” Maroela Media het vroeër berig Ramaphosa het Dinsdag in die parlement ŉ skynbare hou na AfriForum gemik, deur te sê: “Ek het ŉ boodskap vir diegene wat tans oorsee reis om steun te mobiliseer teen hul eie land om eerder huis toe te kom en aan die dialoog oor die kwessie deel te neem, soos sowat 140 000 Suid-Afrikaners wat voorleggings aan die parlement se grondwetlike hersieningskomitee gedoen het.” Kriel het hierop gereageer deur te sê die president moenie Suid-Afrika se belange en die ANC se beleidsrigtings met mekaar verwar nie. Kriel het gesê AfriForum se veldtog het geensins ten doel om die internasionale gemeenskap teen Suid-Afrika op te sweep nie, maar eerder om Suid-Afrika teen die skending van eiendomsreg te beskerm.